Hækkar hratt í Hálslóni
Vorflóð eru hafin á vatnasviði Fljótsdalsstöðvar og hækkar nú hratt í Hálslóni. Þann 30. maí fór að hækka í lóninu eftir samfellda lækkun frá því í september í fyrra. Lægst fór lónið í um 570 metra yfir sjávarmáli þann 28. maí síðastliðinn. Innrennslið hefur aukist dag frá degi og hækkar nú um hálfan metra á dag í Hálslóni.
Mikill snjór er á vatnasviðinu þannig að búist er við því að hratt hækki í lóninu á næstu vikum ef hlýindi haldast, að því er segir í tilkynningu frá Landsvirkjun.
Óvenjulegt veðurfar í vetur leiddi til þess að staða í miðlunarlónum Landsvirkjunar á Norður- og Austurlandi var verri en spár gerðu ráð fyrir í upphafi vetrar. Af þessum sökum dró Landsvirkjun úr raforkuvinnslu í Blöndustöð og Fljótsdalsstöð eins og kostur var og jók þess í stað vinnslu í aflstöðvum á vatnasviði Tungnaár og Þjórsár. Flutningskerfi Landsnets takmarkar hins vegar verulega svigrúm til orkuflutnings milli landshluta.
Landsvirkjun óskaði eftir því við Alcoa Fjarðaál að draga tímabundið úr orkunotkun og tilkynnti um mögulega orkuskerðingu eins og gert er ráð fyrir í samningum milli fyrirtækjanna. Í ljósi batnandi stöðu í Hálslóni nú mun ekki þurfa að grípa til boðaðra skerðinga.
Vorflóð eru hafin á vatnasviði Fljótsdalsstöðvar og hækkar nú hratt í Hálslóni.
Innrennslið hefur aukist dag frá degi og hækkar nú um hálfan metra á dag í Hálslóni.
Mikill snjór er á vatnasviðinu þannig að búist er við því að hratt hækki í lóninu á næstu vikum ef hlýindi haldast.
Óvenjulegt veðurfar í vetur leiddi til þess að staða í miðlunarlónum Landsvirkjunar á Norður- og Austurlandi var verri en spár gerðu ráð fyrir í upphafi vetrar.